
Camerei  Deputaţilor

Vă înaintăm, alăturat, RAPORTUL COMUN asupra propunerii legislative privind modificarea Legii nr.656 din 7 decembrie 2002 pentru prevenirea şi sancţionarea spălării banilor, precum şi pentru instituirea unor măsuri de prevenire şi combatere a finanţării actelor de terorism, actualizată, trimisă Comisiei juridice, de disciplină şi imunităţi şi Comisiei pentru buget, finanţe şi bănci, cu adresa nr. 31/595 din 7 iunie 2011, respectiv, cu nr. 22/267 din 7 iunie 2011.
	PREŞEDINTE,

Maria Eugenia BARNA
	PREŞEDINTE,

Daniel BUDA

RAPORT COMUN
asupra propunerii legislative privind modificarea Legii nr.656 din 

7 decembrie 2002 pentru prevenirea şi sancţionarea spălării banilor,

 precum şi pentru instituirea unor măsuri de prevenire şi 

combatere a finanţării actelor de terorism, actualizată
În conformitate cu prevederile art. 95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi şi Comisia pentru buget, finanţe şi bănci au fost sesizate, spre dezbatere, în fond, cu propunerea legislativă privind modificarea Legii nr.656 din 7 decembrie 2002 pentru prevenirea şi sancţionarea spălării banilor, precum şi pentru instituirea unor măsuri de prevenire şi combatere a finanţării actelor de terorism, actualizată, trimisă cu adresa nr. Pl x 387 din 6 iunie 2011 şi înregistrată cu nr. 31/595 din 7 iunie 2011, respectiv, 22/267 din 7 iunie 2011.
Potrivit prevederilor  art. 75 din Constituţia României, republicată, şi ale art. 92 alin. (9) pct. 1 din Regulamentul Camerei Deputaţilor, republicat, cu modificările şi completările ulterioare, Camera Deputaţilor este Cameră Decizională.
Senatul, în calitate de primă Cameră sesizată, a respins propunerea legislativă, în şedinţa din 30 mai 2011.

Comisia pentru apărare, ordine publică şi siguranţă naţională a transmis un aviz negativ, cu nr. 32/201/2011.
Consiliul Legislativ a avizat favorabil, cu observaţii şi propuneri, iniţiativa legislativă, conform avizului nr. 274 din 14 martie 2011.

Guvernul României a transmis un punct de vedere cu nr. 681 din 18 martie 2011, prin care nu susţine adoptarea iniţiativei legislative.

Propunerea legislativă supusă dezbaterii are ca obiect de reglementare  modificarea şi completarea Legii nr. 656/2002 pentru prevenirea şi sancţionarea spălării banilor, precum şi pentru instituirea unor măsuri de prevenire şi combatere a finanţării actelor de terorism, cu modificările şi completările ulterioare, în sensul definirii noţiunii de clientelă, precum şi al modificării condiţiilor răspunderii contravenţionale.
Propunerea legislativă, potrivit art. 75 alin. (1) şi (3) din Constituţia României, republicată şi a art. 92 alin. (9) pct.1 din Regulamentul Camerei Deputaţilor, este de competenţa decizională a Camerei Deputaţilor.
În conformitate cu prevederile art. 61şi 63 din Regulamentul Camerei Deputaţilor, republicat, Comisia pentru buget, finanţe şi bănci  şi Comisia juridică, de disciplină şi imunităţi au examinat propunerea legislativă, în şedinţe separate.
Comisia juridică, de disciplină şi imunităţi şi-a desfăşurat lucrările şedinţei în ziua de 21 iunie 2011.
Din numărul total de 23 de membri ai Comisiei juridice, de disciplină şi imunităţi au participat la şedinţă 17 deputaţi.

La dezbaterea proiectului au participat, în calitate de invitaţi, doamna Lidia Barac - secretar de stat la Ministerul Justiţiei şi domnul Dragoş Panaitescu, consilier la Ministerul Justiţiei.

Cu ocazia dezbaterilor s-a constatat că propunerea legislativă nu corespunde exigenţelor normelor de tehnică legislativă necesare la întocmirea unei iniţiative legislative, prin lipsa  unor necorelări ale textelor propuse, fiind necesară reanalizarea normelor legale propuse a se modifica. Soluţiile legislative propuse nu sunt de natură a institui un regim mai puţin strict în cazul obligaţiilor ce revin asociaţiilor şi fundaţiilor, aşa cum reiese din Expunerea de motive, deoarece acestea se limitează la a micşora cuantumul minim şi maxim al amenzii contravenţionale în cazul nerespectării de către acestea a obligaţiei de a desemna una sau mai multe persoane care au responsabilităţi în aplicarea legii, menţinându-se, de fapt, în sarcina acestor persoane juridice aceleaşi obligaţii ca şi în prezent. Textele, în ceea ce priveşte modificările propuse la art. 22 cuprind lacune şi inadvertenţe care ar genera imposibilitatea aplicării legii.
În urma dezbaterii, membrii Comisiei, au hotărât, cu unanimitate de voturi, să propună Plenului Camerei Deputaţilor respingerea propunerii legislative privind modificarea Legii nr.656 din 7 decembrie 2002 pentru prevenirea şi sancţionarea spălării banilor, precum şi pentru instituirea unor măsuri de prevenire şi combatere a finanţării actelor de terorism, actualizată.
Comisia pentru buget, finanţe şi bănci şi-a desfăşurat lucrările şedinţei în ziua de 22 noiembrie 2011.
La lucrările comisiei şi-au înregistrat prezenţa un număr de 32 deputaţi din totalul de 33 membri ai comisiei.

Raportul comisiei a fost adoptat în unanimitate de către deputaţii prezenţi la dezbateri. 
In urma dezbaterii propunerii legislative privind modificarea Legii nr.656 din 7 decembrie 2002 pentru prevenirea şi sancţionarea spălării banilor, precum şi pentru instituirea unor măsuri de prevenire şi combatere a finanţării actelor de terorism, actualizată Comisia propune respingerea din următoarele considerente:
- propunerea legislativă nu corespunde exigenţelor normelor de tehnică legislativă necesare la întocmirea unei iniţiative legislative;

- în ceea ce priveşte modificările propuse la art. 22 textele cuprind lacune şi inadvertenţe care ar genera imposibilitatea aplicării legii.

Având în vedere cele constatate, membrii celor două comisii au hotărât, cu unanimitate de voturi, respingerea propunerii legislative privind modificarea Legii nr.656 din 7 decembrie 2002 pentru prevenirea şi sancţionarea spălării banilor, precum şi pentru instituirea unor măsuri de prevenire şi combatere a finanţării actelor de terorism, actualizată.

În raport cu obiectul şi conţinutul reglementării, propunerea legislativă face parte din categoria legilor ordinare.
	PREŞEDINTE,

Maria Eugenia BARNA

SECRETAR,

Nicolae BUD
	PREŞEDINTE,

Daniel BUDA

SECRETAR,

Gabriel ANDRONACHE


Consilieri parlamentari
Mariana Bărdiţă

